Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 310

4. Kiemelt fejlesztési feladatok A szakiskolák esetében az adott szakmával az anyanyelvi oktatás szoros kapcsolatot tart, a szakma nyelvi igényei megjelennek a tananyagban. Az integráció és a kooperáció lehetőségei az egyes tantárgyakkal, műveltségi területekkel adottak. Az informatikai tudás, a vizuális kultúra fejlesztése vagy az életvitel kérdéskörei a magyarórákon célként, ismeretként vagy eszközként egyaránt megjelennek. A kiemelt fejlesztési feladatok közül a hon- és népismeret, a magyar identitás elmélyítése, valamint az európaiság gyakorlati és érzelmi aspektusainak kialakítása tantárgyunk hagyományos területei. A kommunikációs kultúra mellé szükségszerűen felzárkózik az információs kultúra fejlesztésének igénye. A média világában való eligazodásra, a kritikai gondolkodásra is felkészítjük tanulóinkat. Az új feladatok új tanári attitűdöt kívánnak. A szakiskolai program támogatni fogja a tanári megújulás feltételeit.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes